שלט המכריז על תחילת שימור בית הקברות בשנת 1997
**בית הקברות היהודי בביטולה** (במקדונית: **Еврејски гробишта во Битола**) הוא בית קברות יהודי השוכן בעיר ביטולה בדרום-מערב מקדוניה הצפונית. בית העלמין הוקם ב-1497 והוא מהקדומים באזור הבלקנים. נכון לראשית 2018 אותרו בו 3,500 מצבות.

רקע היסטורי ותיאור האתר
-----------------------

 ערך מורחב – **יהדות ביטולה**  

### רקע היסטורי

תיעוד לקהילה יהודית בעיר קיים לפחות מהמאה ה-12. בשלהי המאה ה-15 וראשית המאה ה-16 הגיעו לעיר מגורשי ספרד, ובהמשך מגורשי פורטוגל. בהגיעם נחלקו לשני קהלים מרכזיים: קהל אראגון וקהל פורטוגל בהתייחס למוצאם. ב-1497 הוקם בית העלמין. יצוין כי קביעה זו אינה נתמכת במקורות ראשוניים והיא נתונה במחלוקת. למרות מחלוקות הלכתיות בלתי פוסקות בין הקהלים, נושא הקבורה היה מוסדר, ונציגים משני הקהלים הועסקו כחופרי קברים וזה היה מקצועם לאורך השנים. בהמשך, ב-1626 הגיעו לעיר מהגרים אנוסים מפורטוגל והתקשו להיטמע בשתי הקהילות המרכזיות. המהגרים החדשים רצו להקים לעצמם חלקה נפרדת בבית העלמין ולחפור את הקברים בעצמם, והנושא עורר מחלוקת כבדה בתוך הקהלים השונים שהובאה להכרעת בית הדין השרעי בעיר, אשר פסק שיש להמשיך את מנהגי העבר, ואין לפגוע בחופרים שעוסקים בנושא שנים ארוכות.

במהלך המאה ה-20 ידעה העיר קרבות רבים החל ממרד אילינדן, דרך מלחמת הבלקן הראשונה וכלה בחורבנה במהלך מלחמת העולם הראשונה, עת ניצבה בקו החזית המקדונית. נזקים כבדים נגרמו לבית הקברות במהלך ההפגזות הכבדות שהמטירו על העיר כוחות צבא ממלכת בולגריה. ב-1924 מונה שבתאי ג'אין לרב הראשי של הקהילה. ג'אין פעל לגידור ושימור בית העלמין הן בשל הנזק שנגרם לו במהלך המלחמות השונות, והן בשל שדידת מצבות מהמקום לשימוש משני על ידי תושבי הסביבה. עבודת השיקום הסתיימה ב-1929, לאחר שהרב ג'אין סיים את כהונתו.

ב-6 באפריל 1941, במהלך מלחמת העולם השנייה, פלשה גרמניה הנאצית ליוגוסלביה והכניעה את צבאה. ביטולה נכבשה והאזור נמסר לחזקת ממלכת בולגריה. ב-11 במרץ 1943 גירשו הבולגרים את יהודי ביטולה למחנה המעצר מונופול בסקופיה ומשם לטרבלינקה. איש מהמגורשים לא ניצל. במהלך המלחמה פגעו חיילי צבא בולגריה בבית העלמין. הם בזזו מצבות מבית העלמין וריצפו בהן את המחנה הצבאי, מגורי החיילים, שבילים להולכי רגל והמתקנים הסניטריים בבסיס. גם תושבי הסביבה המקדוניים בזזו מצבות מבית העלמין והשתמשו בהן לריצוף בתי מגורים וכחלקי רהיטים. לאחר המלחמה התגוררו בביטולה כמה עשרות יהודים שהיגרו בהדרגה לישראל או לסקופיה. ד"ר חיים אברבנאל שכיהן כמנהל בית החולים הממשלתי בביטולה עד 1963 ניסה לפעול מול שלטונות יוגוסלביה למען שיקום ושימור בית העלמין וקיימת חליפת מכתבים בנושא.

מ-1963 לא התגוררו יהודים בביטולה, ולאורך שנות השלטון היוגוסלבי לא טופל בית הקברות ומצבו הידרדר. גדר בית העלמין נפרצה ושטחו הפך לשטח מרעה לצאן. ב-2002, לאחר הקמת הרפובליקה המקדונית נחתם הסכם בין ארצות הברית לממשלת מקדוניה לעניין שיקום אתרי מורשת ובכללם בית העלמין היהודי בביטולה. האתר הוכרז אתר מורשת לאומית, אך בפועל לא החלה פעילות באתר. ב-2015 נחתם הסכם בין ישראל למקדוניה להתנעת פרויקט שיקום בית העלמין והקמת פארק זיכרון לקהילה היהודית. בפארק יוצבו פסלים וכן שעון שמש של האמן מתי גרינברג, יליד סקופיה שהוא הילד היהודי האחרון שנולד במקדוניה לפני הגירוש לטרבלינקה. בעיר החלו עבודות לשימור האתר, חישוף ותיעוד מצבות. לאתר מגיעות משלחות מישראל, ממקדוניה וממדינות אירופיות נוספות המסייעות לעבודות השיקום. מהיוזמים: השגריר דן אורין, הבימה והקאמרי נרתמו לפרויקט שיקום המצבות.

### מיקומו ותיאורו של האתר

בית העלמין שוכן בכניסה הצפונית-מזרחית לביטולה על מדרונה של גבעה בגובה 600 מטרים, משתרע על שטח של 43,000 מטרים רבועים ומוקף בחומה. במסגרת פרויקט השיקום אותרו נכון לתחילת 2018 כ-3,500 מצבות והכיתוב עליהן בעברית ובלאדינו. המצבות אשר ניתן לקרוא את הכיתוב עליהן מתוארכות החל מהמאה ה-17. מנהלי פרויקט השיקום סבורים שבמקום ישנן כמה שכבות של קברים.

קריאה נוספת
-----------

* ז'מילה קולונומוס, Monastir without Jews,‏ Foundation for the Advancement of Sephardic Studies and Culture,‏ 2008

גלריית תמונות
-------------

|  |
| --- |
| * מראה בית העלמין (2018)מראה בית העלמין (2018)
* מראה בית העלמין (1912)מראה בית העלמין (1912)
* חלק מרשימת היהודים אשר גורשו להשמדה בטרבלינקה- הרשימה מוצבת בכניסה לבית העלמיןחלק מרשימת היהודים אשר גורשו להשמדה בטרבלינקה- הרשימה מוצבת בכניסה לבית העלמין
* מצבה משנת תרס"ו 1906מצבה משנת תרס"ו 1906
* מצבה משנת תרס"ח 1908מצבה משנת תרס"ח 1908
 |

קישורים חיצוניים
----------------

ויקישיתוף מדיה וקבצים בנושא **בית הקברות היהודי בביטולה** בוויקישיתוף
* חוה פנחס-כהן, סיפור משיש שבור - במסע בעקבות יהודי הבלקן מבולגריה ומקדוניה (אורכב 07.03.2018 בארכיון Wayback Machine), באתר אוניברסיטת בר-אילן.
* מצעד בית החיים ביטולה, מקדוניה מרץ 2019, סרטון בערוץ "Shlomi Amsalem", באתר יוטיוב (אורך: 02:48)

הערות שוליים
------------

1. ↑  מינה רוזן (עורכת), **ימי הסהר-פרקים בתולדות היהודים באימפריה העות'מאנית**, המכון לחקר התפוצות, אוניברסיטת תל אביב, התשנ"ו-1996, עמודים 55-45.
2. ↑  Mark Cohen, Last Century of a Sephardic Community, Foundation for the Advancement of Sephardic Studies and Culture, New York, 2003, pages 19-42.
3. ↑  שלמה אלבוחר, **קהילת מונסטיר (ביטולה)**, מקדוניה, הוצאת הספרייה הציונית, ירושלים, 2005, עמוד 29-18.
4. ↑  שלמה אלבוחר, **קהילת מונסטיר (ביטולה)**, מקדוניה, עמודים 100-58.
5. 1 2  נסים יושע, בתוך: שלמה אלבוחר, **קהילת מונסטיר (ביטולה)**, מקדוניה, עמוד 1.
6. ↑  נוסח ההסכם בין ארצות הברית למקדוניה לעניין שימור אתרי מורשת, באתר heritageabroad.gov (באנגלית).
7. ↑  טקס חתימת ההסכם ב-2002 בין ארצות הברית למקדוניה על שימור אתרי מורשת, באתר heritageabroad.gov (באנגלית).
8. ↑  פרויקט שימור בית העלמין בביטולה, 2002, באתר heritageabroad.gov (באנגלית).
9. ↑  Macedonia: progress at Jewish cemetery in Bitola; will be memorial park, באתר jewish-heritage-europe, דצמבר 2015 (באנגלית).
10. ↑  איתמר אייכנר, שחקני תיאטרון הבימה ותיאטרון הקאמרי התגייסו להציל את בית הקברות היהודי העתיק של העיר ביטולה במקדוניה, באתר ynet, 22 באוגוסט 2017
11. ↑  קהילת ביטולה, באתר International Jewish Cemetery Project (באנגלית).